Yo‘lovchi Kolumbiyaga tegishli yonayotgan samolyotning qo‘ndirilishini tasvirga oldi (video)

Kolumbiyaning Viva Colombia aviakompaniyasiga tegishli samolyot parvozi falokat bilan tugashiga bir bahya qoldi. Parvoz paytida samolyotning qanoti yonib ketdi va samolyotni yerga qo‘ndirilib, yong‘inni o‘chirishga muvaffaq bo‘lindi, deb xabar beradi “Kun.uz”.

Yo‘lovchilarning so‘zlariga ko‘ra, samolyot mamlakat poytaxti Bogotadagi aeroportdan havoga ko‘tarilishi bilanoq yong‘in boshlangan. Guvohlar tomonidan tasvirga olingan va ijtimoiy tarmoqlarga joylashtirilgan lavhalardan samolyotning o‘ng qanoti alanga ichida qolganini ko‘rish mumkin.
Samolyot bortida sarosima boshlangan. Yo‘lovchilar vahima ichida qolgan. Ulardan ko‘pchiligi omon qolishdan umidini uzgan. “Bolalar yig‘lardi. Odamlar nima qilishni bilmay karaxt edi. Uchuvchi turbinada portlash sodir bo‘lganini aytdi, — deb ushbu holatni tasvirlab berdi yo‘lovchilardan biri. — Bundan keyin yo‘lovchilar samolyot pastlayotganini his qila boshladi. Xayriyatki, vaziyat samolyot ekipaji nazoratidan chiqib ketmadi, uchuvchi samolyotni muvaffaqiyatli qo‘ndirishning uddasidan chiqdi”.
Mahalliy OAVlarning yozishicha, aeroportda samolyotni o‘t o‘chiruvchilar va tez tibbiy yordam xodimlari kutib turgan. Barcha yo‘lovchilar evakuatsiya qilingan, hech kimga tibbiy yordam ko‘rsatishga hojat bo‘lmagan.
https://www.youtube.com/watch?v=25vZvTcAjZg
Dastlabki ma’lumotlarga ko‘ra, laynerning o‘ng dvigateli ishlamay qolgan. Aviakompaniya uchuvchilarning har 6 oyda avariyaviy vaziyatlarni sinovdan o‘tkazilishini ta’kidlab o‘tdi.